recursal/SuperWikiNEXT-32B huggingface dataset:
**FAW Premier Cup** on Walesin jalkapalloliiton järjestämä cup-muotoinen jalkapallokilpailu. Cup perustettiin vuonna 1997, kun Englannin sarjoissa pelaavat kovatasoisimmat walesilaisjoukkueet eivät enää saaneet osallistua varsinaiseen kansalliseen cup-kilpailuun Walesin cupiin. 

Alun perin cupiin osallistuivat kolme Englannin liigatasolla pelaavaa walesilaisjoukkuetta (Cardiff City, Swansea City ja Wrexham), Merthyr Tydfil sekä neljä Walesin liigan joukkuetta. Kauteen 2001/2002 Merthyr Tydfil osallistui cupiin joka kerta, kun kahta muuta Englannissa liigatason alapuolella pelaavaa walesilaisjoukkuetta, Newport Countya ja Colwyn Bayta, ei kutsuttu mukaan. Sittemmin cupiin on osallistunut kyseisistä kolmesta joukkueesta parhaiten sijoittunut, joka Colwyn Bay ei ole yhdelläkään kertaa ollut.

Kaudella 2004/2005 cup laajennettiin kuudentoista joukkueen kilpailuksi. Mukaan otettiin kolme walesilaista Englannin liigaseuraa (Cardiff, Swansea ja Wrexham), Walesin liigan kymmenen parasta joukkuetta, kaksi parasta joukosta Newport County, Merthyr Tydfil ja Coldwyn Bay, sekä Walesin cupin voittaja. 

Vuonna 2007 välierien häviäjäjoukkueet saivat 25 000 puntaa, loppuottelun hävinnyt osapuoli 50 000 puntaa ja osan TV-sopimusrahoista, ja voittaja 100 000 puntaa. Kaudella 2008/2009 cupia ei pelata BBC Walesin vetäydyttyä sponsoroimasta tapahtumaa.

Loppuottelut
------------

| **Kausi** | **Voittaja** | **Tulos** | **2. sija** | **Kenttä** |
| --- | --- | --- | --- | --- |
| 1997-98 | Wrexham | 2-1 | Cardiff City | Racecourse Ground |
| 1998-99 | Barry Town | 2-1 | Wrexham | Racecourse Ground |
| 1999-00 | Wrexham | 2-0 | Cardiff City | Racecourse Ground |
| 2000-01 | Wrexham | 2-0 | Swansea City | Vetch Field |
| 2001-02 | Cardiff City | 1-0 | Swansea City | Ninian Park |
| 2002-03 | Wrexham | 6-1 | Newport County | Racecourse Ground |
| 2003-04 | Wrexham | 4-1 | Rhyl | Belle Vue |
| 2004-05 | Swansea City | 2-1 | Wrexham | Vetch Field |
| 2005-06 | Swansea City | 2-1 | Wrexham | Racecourse Ground |
| 2006-07 | The New Saints | 1-0 | Newport County | Newport Stadium |
| 2007-08 | Newport County | 1-0 | Llanelli | Newport Stadium |

Aiheesta muualla
----------------

* Virallinen sivu (englanniksi)
**id Tech 3**, aikaisemmalta nimeltään **Quake III -pelimoottori**, on alun perin id Softwaren tekemä pelimoottori *Quake III Arenaa* varten, josta se sai nimensä. Quake III -pelimoottori on sen jälkeen yleistynyt monien muidenkin pelien (esimerkiksi *Call of Dutyn*) pelimoottoriksi. Kukoistuskaudellaan (1999–2001) se kilpaili tasaväkisesti Epic Gamesin tekemän Unreal Enginen kanssa.

Quake III pelimoottori on Quake- ja Quake II -pelimoottorien seuraaja. Quake-pelimoottorit erosivat id Softwaren aiemmasta pelimoottorista, Doomista, joka ei oikeasti ollut kolmiulotteinen vaan koostui vain kaksiulotteisia kartoista, jotka koostuivat sektoreista. Quake-pelimoottorit ovat sen sijaan oikeasti kolmiulotteisia. Quake III -pelimoottori antoi hyvän pohjan id Softwaren seuraavalle pelimoottorille: Doom 3:lle, joka pala palalta käännettiin C:stä C++:aan.

QuakeCon 2005 -tapahtumassa John Carmack ilmoitti, että Quake III:n lähdekoodi julkaistaisiin GNU GPL -lisenssillä 19. elokuuta 2005. Lähdekoodi on vapaasti ladattavissa id Softwaren FTP-sivuilta.

Aiheesta muualla
----------------

* id Softwaren viralliset kotisivut (englanniksi)

*Quake*-pelisarja

|  |  |
| --- | --- |
| Sarjan pelit | 
* Quake
* QuakeWorld
* Quake II
* Quake III Arena
* Quake 4
* Quake Mobile
* Enemy Territory: Quake Wars
* Quake Live

 |
| Muuta | 
* Quake-pelimoottori
* Quake II -pelimoottori
* Quake III -pelimoottori
* QuakeC

 |



|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Pelimoottorit |
| --- |
|  |
| *id Software* | 
* Doom-pelimoottori
* Quake-pelimoottori
* id Tech 2 (*Quake II*)
* id Tech 3 (*Quake III: Arena*)
* id Tech 4 (*Doom 3*)
* id Tech 5
* QuakeC
* GtkRadiant

 |
|  |
| *Epic Games* | 
* Unreal Engine
* Unreal Engine 2
* Unreal Engine 3
* Unreal Engine 4

 |
|  |
| *Crytek* | 
* CryEngine
* CryEngine 2
* CryEngine 3
* CryEngine 3.6 - 4
* CryEngine V

 |
|  |
| *Gamebase* | 
* Gamebryo
* LightSpeed

 |
|  |
| *Unity Technologies* | 
* Unity

 |
|  |
| *Digital Illusions CE* | 
* Frostbite Engine
* Frostbite 2
* Frostbite 3

 |
|  |
| *Valve Corporation* | 
* GoldSrc
* Source
* Source 2

 |
|  |
| *Bohemia Interactive Studio* | 
* Real Virtuality
* Enforce

 |
|  |
| *Sega* | 
* Hedgehog Engine
* Hedgehog Engine 2

 |
|  |
| *Capcom* | 
* MT Framework
* Panta Rhei
* RE Engine

 |
|  |
| *Media Molecule* | 
* Dreams

 |

 |
**Flora Olivia "Viivi" Paarmio-Vallgren** (ent. *Paarmio (Palander)*, o.s. *Lindbohm*, 11. lokakuuta 1867 Rautalampi – 25. joulukuuta 1952) oli suomalainen kuvanveistäjä materiaaleinaan lähinnä savi ja pronssi.

Viivi Paarmion pronssiveistos hänen ja Ville Vallgrenin haudalla Näsinmäen hautausmaalla.
Paarmio kävi Jyväskylän tyttökoulun ja valmistui vuonna 1889 Jyväskylän seminaarista. Taideopintoja hän harjoitti Helsingin yliopiston piirustussalissa ja vuodesta 1905 Suomen Taideyhdistyksen piirustuskoulussa. Hän sai oppia myös Akseli Gallen-Kallelalta ja A. W. Finchiltä. Taideteollisuuskeskuskoulussa hän opiskeli 1907–1909. Paarmio kävi opintomatkoilla Pariisissa ja Tukholmassa.

Paarmion ensimmäinen puoliso oli varatuomari, Tampereen kaupunginviskaali Karl Verner Palander. Erottuaan Palanderista 1905 taiteilija hankki huvilan Espoon Leppävaarasta. Paarmion toinen puoliso oli vuodesta 1917 kuvanveistäjä Ville Vallgren, johon Paarmio tutustui Helsingissä tämän palattua Pariisista vuonna 1913. Paarmio ja Vallgren asuivat Leppävaaran huvilassa. Vuonna 1919 he muuttivat Pariisiin.

Paarmion tunnetuimpana teoksena pidetään surevaa naista esittävää pronssipatsasta hänen ja Ville Vallgrenin haudalla Porvoossa.

Julkaisuja
----------

* *Sydämeni kirja - elämäni muistelmia* (1949)

Lähteet
-------

1. 1 2  Otavan Iso tietosanakirja, Otava 1967, osa 9, palsta
2. ↑  Paarmio-Vallgren, Flora Olivia (Viivi) Suomen Taiteilijaseura. Viitattu 1.6.2015.
3. ↑  Asadpoor, Johanna et al.: Flora Olivia Lindbohm (1867-1952) Jyväskylän taidemuseo.  Arkistoitu 6.3.2016. Viitattu 12.7.2016.
4. ↑  Junnikkala, Mika et al.: Ville Vallgren Yle.  Arkistoitu 6.4.2008. Viitattu 12.7.2016.
5. ↑  Vepsäläinen, Matleena: Viivi Paarmio-Vallgren 1867-1952 Rautalammin museo.  Arkistoitu 5.3.2016. Viitattu 12.7.2016.
6. ↑  Viivi Palander (Vallgren) taiteilijana?  20.1.2011. Helsingin kaupunginkirjasto. Viitattu 5.6.2015. [vanhentunut linkki]


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansalliset | 
* Suomi (KANTO)

 |
|  |
| Henkilöt | 
* Kansallisbiografia
* Biografiasampo

 |

 |
**Viivästynyt ejakulaatio** tarkoittaa miehen siemensyöksyn eli ejakulaation kestämistä paljon toivottua pidempään. Joissain tapauksissa ejakulointi ei onnistu lainkaan. Kyvyttömyyttä ejakuloida kutsutaan anejakulaatioksi ja kyvyttömyyttä saada orgasmi anorgasmiaksi. Ei ole määritetty tiettyä aikarajaa, jonka ylittyessä kyse olisi viivästyneestä ejakulaatiosta. Viivästyneeseen ejakulaatioon puuttumisen tarve riippuu siitä, mieltääkö sitä kokeva asian ongelmalliseksi. Viivästynyt ejakulaatio saattaa aiheuttaa stressiä, fyysisiä ongelmia ja suhdeongelmia seksin osapuolille. Viivästynyt ejakulaatio saattaa olla ajoittain ilmenevä, pysyvä tai iän myötä muodostuva ongelma.

Viivästynyt ejakulaatio voi johtua psykologisista tekijöistä etenkin jos ejakulaatio ja orgasmi saavutetaan helposti itsetyydytyksessä, mutta viivästyminen ilmenee kumppanin kanssa harrastetussa seksissä. Tällaisessa tilanteessa on myös mahdollista, että itsetyydytyksessä on turvauduttu johonkin tekniikkaan, joka ei ole toistettavissa kumppanin kanssa. Epämukavuuden ja suorituspaineiden tunteminen seksissä saattavat johtaa ejakulaation viivästymiseen. Masennus ja ahdistuneisuushäiriö ovat mahdollisia taustalla vaikuttavia psyykkisiä sairauksia. Somaattisista tiloista muiden muassa diabetes (etenkin tyypin 1 diabetes), MS-tauti, aivoverenkiertohäiriö, selkäydinvamma ja kilpirauhasen vajaatoiminta voivat aiheuttaa ejakulaation viivästymisen. Muita riskitekijöitä ovat ikääntyminen, aiempi virtsarakko- tai eturauhasleikkaus, liiallinen alkoholinkäyttö ja eräät lääkkeet, joita käytetään esimerkiksi masennuksen, psykoosin, kohonneen verenpaineen ja kivun hoidossa.

Viivästyneen ejakulaation hoitomahdollisuudet riippuvat sen taustalla olevista syistä. Syystä riippuen kyseeseen voi tulla esimerkiksi alkoholinkäytön vähentäminen, lääkityksen vaihto, seksuaaliterapia tai Kegel-harjoitusten tekeminen. Nimenomaisesti viivästyneeseen ejakulaatioon suunnattua lääkehoitoa ei ole, mutta muihin vaivoihin tarkoitettuja lääkkeitä on toisinaan käytetty sen hoidossa.

Lähteet
-------

1. 1 2 3  Delayed ejaculation Healthdirect Australia, viitattu 13.6.2023
2. 1 2 3 4  Delayed Ejaculation Cleveland Clinic, viitattu 13.6.2023
**Vijay Rupani** (s. 2. elokuuta 1956 Rangoon) on intialainen poliitikko, joka on vuodesta 2016 alkaen toiminut Gujaratin pääministerinä. Ennen uraansa osavaltion johdossa hän toimi edeltäjänsä osavaltiohallituksessa liikenneministerinä. Vuosina 2006–2012 hän toimi parlamentaarikkona Rajya Sabhassa, vuosina 1996–1997 hän oli Rajkotin pormestari.

Koululaisena Rupani liittyi hindunationalistisen kansalaisjärjestö Rashtriya Swayamsevak Sanghin jäseneksi. Opiskeluaikoinaan hän toimi Akhil Bharatiya Vidyarthi Parishad -opiskelijajärjestössä. Vuonna 1975 hänet pidätettiin vuodeksi hänen vastustaessaan silloisen pääministeri Indira Gandhin julistamaa poikkeustilaa.

Rupani on uskonnoltaan jainalainen.

Lähteet
-------

1. 1 2 3  Sethi, Nidhi: 10 Facts About Vijay Rupani, Who Returns As Gujarat Chief Minister *NDTV*.  26.12.2017. Viitattu 22.8.2019.
2. 1 2  Low-Profile RSS Man Vijay Rupani Back In Chief Minister's Chair In Gujarat *NDTV*.  26.12.2017. Viitattu 22.8.2019.
3. ↑  Vijay Rupani profile: All you need to know about new Gujarat CM *Financial Express*.  28.12.2017. Viitattu 22.8.2019.

Aiheesta muualla
----------------

* Kuvia tai muita tiedostoja aiheesta **Vijay Rupani** Wikimedia Commonsissa

* Profiili Intian parlamentin ylähuoneen sivuilla (arkistoitu)
**Orcagna** (oikealta nimeltään **Andrea Di Cione**) (n. 1308 Firenze – 1368 Firenze) oli italialainen taidemaalari, kuvanveistäjä ja arkkitehti.

Elämä ja ura
------------

Orcagna oli kultasepän poika, ja hänen kolme nuorempaa veljeään olivat myös taiteilijoita. Hän opiskeli *Arte dei Medici e degli Speziali* -oppilaitoksessa vuosina 1343–1344 ja hyväksyttiin muurarien killan jäseneksi vuonna 1352. Vuonna 1354 hän sopi alttaritaulun maalaamisesta Firenzen Santa Maria Novellan Strozzin kappeliin. Myös Santa Crocessa sijaitsevan *Kuoleman riemuvoitto* -freskon säilynyt osa on liitetty Orcagnaan. Syyskuussa 1367 hän sai *Arte del Cambio* -järjestöltä toimeksiannon alttaritaulusta, joka esittää killan suojelijaa, Pyhää Matteusta, ja jossa on neljä kohtausta hänen elämästään.

Kuvanveistäjänä Orcagna tunnetaan yhdestä ainoasta teoksesta, Orsanmichelen oratorion tabernaakkelista, jonka yliarkkitehti hänestä tuli noin vuonna 1356. Kyseessä on erittäin monimutkainen koristeellinen rakenne, joka perustuu neljään kahdeksankulmaiseen pilariin ja on runsaasti koristeltu. Sen tärkeimmät veistokselliset piirteet ovat reliefit, jotka esittävät kohtauksia Neitsyt Marian elämästä, ja joiden takana on suuri reliefi Neitsyt Marian nukkumisesta ja taivaaseenastumisesta.

Orcagnan tiedetään toimineen Firenzen katedraalin arkkitehtina vuosina 1357 ja 1364–1367. Vuonna 1358 hänestä tuli Orvieton katedraalin arkkitehti, ja vuosina 1359–1360 hän valvoi veljensä Matteon kanssa julkisivun mosaiikkikoristelua.

* Matteusalttari*Matteusalttari*
* Kuoleman riemuvoitto*Kuoleman riemuvoitto*
* Orvieton katedraalin ruusuikkuna Orvieton katedraalin ruusuikkuna

Lähteet
-------

1. 1 2 3 4  Orcagna *Catholic Encyclopedia*.  1911. Viitattu 03.10.2022.
2. 1 2 3 4  Orcagna *Encyclopedia Britannica*.  1911. Viitattu 03.10.2022.

Aiheesta muualla
----------------

* Kuvia tai muita tiedostoja aiheesta **Orcagna** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
	+ 2
* VIAF
	+ 2
* WorldCat
	+ 2

 |
|  |
| Kansalliset | 
* Ranska
* BnF data
* Saksa
* Yhdysvallat
* Australia
* Alankomaat
* Puola

 |
|  |
| Taiteenala | 
* RKD Artists
* ULAN

 |
|  |
| Henkilöt | 
* Italian People
* Deutsche Biographie
* Trove

 |
|  |
| Muut | 
* Europeana
* SNAC
* IdRef

 |

 |
**Fliegerfaust** (suom. *Lentokonenyrkki*) (tunnetaan myös nimillä **Luftfaust**) oli saksalainen toisen maailmansodan ilmatorjunta-ase. 

Fliegerfaustin suunnitteli Hugo Schneider AG vuonna 1944 Leipzigissa. Aseesta valmistettiin kaksi eri versiota. **Fliegerfaust A:ssa** oli neljä 20 millimetrin halkaisijaista piippua, joista voitiin laukaista 90 gramman painoinen raketti. Raketeissa oli 19 grammaa räjähdysainetta. **Fliegerfaust B** -mallissa piippujen pituutta kasvatettiin ja niiden lukumäärä nostettiin yhdeksään. Liipaisinta painettaessa ase ampui välittömästi neljä rakettia ja 0,1 sekunnin viiveellä loput viisi. Tällä toimintatavalla estettiin rakettien räjähdyskaasujen vaikutus toistensa lentoratoihin. Aseesta tehtiin myös kuusipiippuinen kaliiberiltaan 30-millimetrinen prototyyppi.

Käytännön testeissä Fliegerfaust ei osoittautunut kovinkaan tehokkaaksi aseeksi. Tehokkuutta laski muun muassa aseen tarkoitettua lyhyempi kantama. Tästä huolimatta vuonna 1945 Saksan sodanjohto teki aseesta ison tilauksen. Tilaus tehtiin kuitenkin niin myöhään, että ainoastaan 80 Fliegerfaustia ehti varsinaiseen taistelukäyttöön ennen natsi-Saksan lopullista antautumista. 

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Fliegerfaust
**Punatukkainen Lilli** (engl. *Red-Headed Woman*) on vuonna 1932 ensi-iltansa saanut yhdysvaltalainen Jack Conwayn ohjaama romanttinen komediaelokuva, jonka pääosissa näyttelevät Jean Harlow ja Chester Morris. Sivuosissa ovat muiden muassa Lewis Stone ja Leila Hyams. Anita Loos käsikirjoitti elokuvan Katherine Brushin romaanin pohjalta.

*Punatukkainen Lilli* on mustavalkoinen ja 79 minuutin mittainen. Elokuva sai ensi-iltansa Yhdysvalloissa 25. kesäkuuta vuonna 1932. Metro-Goldwyn-Mayer tuotti elokuvan. Elokuvaa nykyään pidetään mainitun tyylin eräänlaisena klassikkona.

Elokuvan alku.

Juoni
-----

Lillian "Lil" Andrews (Harlow) työskentelee *Legendre Company*-yhtiölle ja aiheuttaa William "Bill" Legendre Juniorille (Morris) ja Irene "Rene" Legendrelle (Hyams) avioeron. Bill ja Lil menee naimisiin sen jälkeen vähän myöhemmin. Lilillä on kuitenkin suhde liikemies Gaersten (Stephenson) kanssa ja käyttää häntä pakottaen yhdistyksen maksamaan huomiota hänelle. Lilillä on myös toinen suhde autonkuljettaja Albertin (Boyer) kanssa.

Muuta
-----

Elokuvassa Jean Harlow käytti peruukkia, peittäen näin vaaleat hiuksensa, koska elokuvassa Lillianilla on punaiset hiukset ja elokuva kuvattiin mustavalkoisena, korvata hiusten väri hienovaraisesti muuttaen peruukilla ja hänen meikkinsä tehtiin enemmän dramaattisemmaksi korostaen näin hahmonsa luonnetta.

*Punatukkaisessa Lillissä* on jo paljon screwballmaisia piirteitä, tosin mukana on paljon sellaista aistillisuutta, joka vuoden 1934 jälkeen ei enää ollut mahdollista. Tosin vaikeuksia elokuvalla oli jo synnyinvuonnaan: siitä karsittiin liian ilmeisiä seksuaalisia viittauksia, mitä tuottaja Darryl Zanuckin oli vaikea hyväksyä.

Näyttelijät
-----------

Jean Harlow elokuvan trailerissa.

|  |  |  |
| --- | --- | --- |
|   Jean Harlow   | … |   Lillian "Lil"/"Red" Andrews Legendre
  |
|   Chester Morris   | … |   William "Bill"/"Willie" Legendre Junior
  |
|   Lewis Stone   | … |   William "Will" Legendre Senior
  |
|   Leila Hyams   | … |   Irene "Rene" Legendre
  |
|   Una Merkel   | … |   Sally
  |
|   Henry Stephenson   | … |   Charles B. "Charlie"/"C. B." Gaerste
  |
|   May Robson   | … |   Jane-täti
  |
|   Charles Boyer   | … |   Autonkuljettaja Albert
  |
|   Harvey Clark   | … |   Fred-setä
  |

Lähteet
-------

1. ↑

Aiheesta muualla
----------------

* *Punatukkainen Lilli* TCM Movie Databasessa (englanniksi)
* *Punatukkainen Lilli* Savon Sanomissa[vanhentunut linkki]
**Orbiter** on Martin Schweigerin luoma avaruuslentosimulaattori Windowsille. Ensimmäinen versio ilmestyi marraskuussa 2000 ja ohjelman kehitys jatkuu edelleen. Viimeisin versio 100606 on vuodelta 2010. Ohjelma on ilmaiseksi ladattavissa, mutta ohjelmakoodi ei ole julkinen. Käyttäjällä on valittavissaan useita erilaisia avaruusaluksia, osa niistä realistisia kuten avaruussukkula ja osa fiktiivisiä, kuten Delta-glider.

Orbiter pyrkii realistisuuteen alusten liikkeiden mallintamisessa. Aluksilta löytyy eri suuruisia työntövoimia ja ominaisimpulsseja, jotka määräävät, millaisiin ratamuutoksiin ne kykenevät. Planeettojen ilmakehissä lentely on sekin pyritty mallintamaan realistisesti ja käyttäjä voi myös tarkastella alukseen vaikuttavia voimia. Telakoinnit avaruudessa ovat mahdollisia ja niiden kautta käyttäjä huomaa kolmiulotteisen navigoimisen vaikeuden. Ohjelmassa pystyy halutessaan myös valitsemaan loppumattoman polttoainetankin. Vakiomoodissa alus on vaurioitumaton, mutta vauriot saa halutessaan päälle, mikä tekee lentämisestä todella vaativaa.

Grafiikka
---------

Orbiter keskittyy avaruuslennon realistisuuteen eikä niinkään silmänruokaan ja taivaankappaleiden tutkiskeluun kuten Celestia.
Orbiterin peruspaketista löytyy Aurinkokuntamme kahdeksan planeettaa suurimpine kuineen. Näkymää voi tarkastella realistisesti tai maisemaan voi lisätä kohteiden nimiä ja planetaarion koordinaatistot sekä tähtikuviot. Aloituspaikaksi simulaatiolle voi valita haluamansa planeetan useista eri vaihtoehdoista. Tähtienväliset lennot eivät nykyisellään ole perus-Orbiterissa mahdollisia, mutta muutamat lisäosat mahdollistavat sen.

Alukset
-------

Seuraavat alukset löytyvät asennuksesta valmiina;

* STS Atlantis
* Delta-Glider (fiktiivinen avaruuslentokone)
* Shuttle-A (fiktiivinen huoltoalus)
* Kansainvälinen avaruusasema (valmiina)
* MIR-asema (tekijän ratkaisu oli pitää simulaattorin Mir edelleen kiertoradalla, telakoitumisharjoittelua varten, mutta sen voi poistaa halutessaan)
* Lunar Tranfer Wheel (fiktiivinen kuuta kiertävä asema)
* Useita satelliitteja ja luotaimia

Aiheesta muualla
----------------

* - Orbiterin kotisivut
* - Orbiterin lisäosia
* (Arkistoitu – Internet Archive) - Orbiterin foorumi
* - OrbiterWiki
**Maatalouslakot vuonna 1917** olivat Suomen sisällissotaan johtaneeseen kehitykseen liittyneitä työtaisteluita, jotka alkoivat keväällä 1917. Maataloustyöntekijät olivat vanhastaan olleet isännistä riippuvaisia: työaika- ja palkkaneuvotteluja ja muita työsuhteen järjestämiseen liittyviä molemminpuolisia neuvotteluja ei alalla tunnettu. Maaliskuun vallankumouksen jälkeen työläiset ryhtyivät vaatimaan 8-tuntista työpäivää, minkä toteuttamisen monet isännät torjuivat jyrkästi vedoten maatalouselinkeinon erityisluonteeseen.

Tilanteen kärjistyttyä osapuolet syyttelivät toisiaan taipumattomuudesta ja neuvotteluhaluttomuudesta. Työläiset tehostivat vaatimustaan lakkoilemalla, ja lakkojen yhteydessä esiintyi levottomuuksia rikkureita vastaan. Levottomuuksien estämiseksi isännät perustivat suojelusvartioita, jotka olivat suojeluskuntien alkuna. Samoihin aikoihin perustettiin Maataloustuottajain keskusliitto.

Lakkoja ei esiintynyt kovin laajoilla seuduilla Suomessa. Kyse oli lähinnä Etelä-Suomen, Varsinais-Suomen ja Satakunnan suurtila-alueista. Kaupunkien työväestön piirissä vallitsi näkemys, jonka mukaan korkeat kuluttajahinnat ja mustan pörssin kauppa olivat osoitus maataloustuottajien ahneudesta. 

Eri osapuolten lehdistö käsitteli tapahtumia hyvin eri tavoin. Työväenlehtien näkemyksistä kauimpana eivät olleet Maalaisliiton lehdet, jotka kirjoittivat lakoista ylipäänsä vähemmän ja varovammin, vaan Maalaisliittoa oikeistolaisemmat vanha- ja nuorsuomalaiset lehdet.

Vuoden 1917 maatalouslakkojen yhteydessä tapahtui ainakin kaksi aseellista välikohtausta, joista toinen johti yhden ihmisen kuolemaan. Huittisten meijerikahakassa 13. heinäkuuta maanviljelijöiden suojeluskaarti avasi tulen lakkolaisia vastaan haavoittaen seitsemää ihmistä. Kuukautta myöhemmin Ypäjän kahakassa Karon talon isännän paikalle kutsuma poliisi ampui 21-vuotiaan työmies Simo Saarikon.

Lähteet
-------

* Hannu Soikkanen (1967): *Kansalaissota dokumentteina*. ISBN 951-30-1019-8.

### Viitteet

1. ↑  Soikkanen 1967 s. 45
2. ↑  Soikkanen 1967 s. 51
3. ↑  Soikkanen 1967 s. 52, 54
Fliura Bulatova vuonna 1984.
**Fliura Bulatova-Abbate** (o.s. **Bulatova**, s. 7. syyskuuta 1963 Samarkand) on Uzbekistanissa syntynyt, Neuvostoliittoa ja myöhemmin Italiaa edustanut, 1980-luvulla menestynyt pöytätennispelaaja. Hän voitti urallaan kuusi Euroopan-mestaruutta, joista yhden kaksinpelissä. Hän kilpaili kaksissa olympialaisissa edustaen Neuvostoliittoa vuonna 1988 ja Italiaa vuonna 1996 ja ylsi puolivälieriin kaksinpelissä ja Olena Kovtunin parina nelinpelissä Soulissa 1988.

Saavutukset
-----------

### EM-mitalit

* Naisten kaksinpeli
	+ Kultaa 1988
	+ Hopeaa 1984, 1986
* Naisten nelinpeli
	+ Kultaa 1982 (parina Inna Kovalenko), 1986 (parina Olena Kovtun)
	+ Hopeaa 1988
* Naisten joukkuekilpailu
	+ Kultaa 1980, 1984, 1988
	+ Hopeaa 1986

Lähde:

Lähteet
-------

1. 1 2 3  European Table Tennis Hall of Fame: Fliura Bulatova European Table Tennis Union (ETTU). Viitattu 30.4.2018. (englanniksi)
2. 1 2  Abbate Fliura *tabletennis.guide*. Viitattu 30.4.2018. (englanniksi)
3. ↑  Flyura Bulatova-Abbate Sports Reference LLC.  Arkistoitu 23.3.2011. Viitattu 30.4.2018. (englanniksi)
Torsten Forsténin piirros Viipurin linnasta.
**Torsten Wilhelm Forstén** (9. elokuuta 1817 Kuopio – 2. syyskuuta 1861 Hamina) oli suomalainen opettaja ja runoilija.

Forsténin vanhemmat olivat kamarineuvos Carl Gabriel Forstén ja piispa Johan Molanderin tytär Maria Charlotta Molander. Taidemaalari, piirtäjä ja runoilija Lennart Forstén oli hänen kaksoisveljensä.

Forstén toimi Haminan kadettikoulun maantiedon opettajana ja rehtorin apulaisena. Hän kirjoitti 13 runoa veljensä Lennart Forsténin 1846 toimittamaan runokokoelmaan *Finska kadetten* sekä osallistui teoksen *Finland framställdt i teckningar* (1845–1852) kuvittamiseen yhdellä piirroksella. Lisäksi hän kirjoitti neljä runoa Emil von Qvantenin runokirjaan *Lärkan* (1844). Ollessaan komennuksella Baltassa ja Sorokissa hän lähetti kolme matkakertomusta, jotka julkaistiin Helsingfors Tidningarissa 1843.

Forstén oli naimisissa puolalaisen Konstanzia Antonia Malinovskajan kanssa. Historioitsija, Pietarin yliopiston dosentti ja historian professori Georg August Forstén oli heidän poikansa. Alma ja Olga Forstén olivat naimisissa kahden muun pojan kanssa.

Teoksia
-------

* *Geografìâ Rossìskoj imperìi : dlâ vospitannikov finlândskago kadetskago korpusa, sostavil T. Forstén*. Tipografìâ Karl Gol'mstrem, Serdobol 1850
* *Kurs i geografin för eleverne vid Kejserliga finska kadett-korpsen : utarbetad enligt det år 1849 faststälda program 1, första allmänna klassens kurs*. Frenckell, Helsingfors 1850
* *Kurs i topografin för finska kadettkorpsens 1. special klass, utarbetad enligt det år 1849 fastställda program af T. Forstén*. 1851

Lähteet
-------

* Torsten Wilhelm Forstén SKS:n kirjailijamatrikkelissa (toimimaton linkki) (Vanhentunut linkki)
Lonnie David Franklin vuonna 1998.
**Lonnie David Franklin Jr** (30. elokuuta 1952 Los Angeles – 28. maaliskuuta 2020) oli yhdysvaltalainen sarjamurhaaja, joka tappoi uhrinsa vuosina 1985–2007. Uhreista 9 oli naispuolisia prostituoituja ja 1 mies. Franklin onnistui olemaan karkuteillä 25 vuoden ajan. Hän sai kutsumanimen "Grim Sleeper", koska oli passiivisena murharikoksistaan 14 vuoden ajan.

Los Angelesin poliisi sai vihjeen Franklinistä tehdessään tutkimuksen vankien DNA:ista. Erään vangin DNA oli lähestulkoon sama kuin murhaajalla, joten poliisit olivat melko varmoja kyseessä olevan vangin isä. Franklin pidätettiin 7. heinäkuuta 2010 syytettynä kymmenestä murhasta ja yhdestä murhan yrityksestä poliisien varmistuttua hänen DNA:staan. Hänet tuomittiin kuolemaan yhdeksän naisen ja yhden miehen murhasta ja tapon yrityksestä 10. elokuuta 2016..

Henkilökohtainen elämä
----------------------

Lonnie David Franklin Jr. syntyi South Los Angelesissa 30. elokuuta 1952. Hän meni naimisiin ja sai kaksi lasta. Hänet vapautettiin Yhdysvaltain armeijan palveluksesta Stuttgartin tukikohdasta 24. heinäkuuta 1975, koska hän vapautui vankilasta, jouduttuaan sinne 17-vuotiaan saksalaistytön joukkoraiskaamisesta.

Lähteet
-------

1. ↑  Serna, Joseph: ‘Grim Sleeper’ serial killer Lonnie Franklin dies on death row at San Quentin *Los Angeles Times*.  29.3.2020. Viitattu 26.6.2023. (englanniksi)
2. ↑  Sarjamurhaaja "Grim Sleeper" tuomittiin kuolemaan Yhdysvalloissa *Iltasanomat*. Viitattu 23.6.2019. (suomeksi)
3. ↑  Docventuresista tuttu Grim Sleeper -sarjamurhaaja tuomittiin kuolemaan *Iltalehti*. Viitattu 23.6.2019. (suomeksi)
4. ↑  Convicted 'Grim Sleeper' Serial Killer Lonnie Franklin Faces Woman He Is Accused of Gang Raping When She Was a Teen *People.com*. Viitattu 24.6.2019. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Yhdysvallat

 |
|  |
| Muut | 
* IdRef

 |

 |
**Tortolì** on kaupunki Sardinian saarella olevassa Nuoron maakunnassa. Se sijaitsee saaren itärannikolla. Kaupungissa on noin 11 000 asukasta.

Nähtävyyksiä
------------

Kunnan kylistä Arbatax on suosittu matkailukohde, jossa on useita uimarantoja ja huvipursisatama.  Tortolìssa on kaksi rannikon puolustamiseen rakennettua tornia: 1500-luvulta peräisin oleva *Torre di San Miguel* Arbataxin sataman läheisyydessä  sekä *Torre di San Gemiliano*. 

* Arbataxin punaisia kallioita.Arbataxin punaisia kallioita.
* Torre di San Miguel.Torre di San Miguel.
* Torre di San Gemiliano.Torre di San Gemiliano.

Lähteet
-------

1. 1 2 3 4  www.tuttitalia.it
2. ↑  Marina di Arbatax
3. ↑  Comune di Tortoli (Arkistoitu – Internet Archive)
4. ↑  Comune di Tortoli (Arkistoitu – Internet Archive)

Aiheesta muualla
----------------

* Kuvia tai muita tiedostoja aiheesta **Tortolì** Wikimedia Commonsissa

Nuoron maakunta
Aritzo | Arzana | Atzara | Austis | Bari Sardo | Baunei | Belvì | Birori | Bitti | Bolotana | Borore | Bortigali | Cardedu | Desulo | Dorgali | Dualchi | Elini | Fonni | Gadoni | Gairo | Galtellì | Gavoi | Girasole | Ilbono | Irgoli | Jerzu | Lanusei | Lei | Loceri | Loculi | Lodine | Lodè | Lotzorai | Lula | Macomer | Mamoiada | Meana Sardo | Noragugume | Nuoro | Oliena | Ollolai | Olzai | Onanì | Onifai | Oniferi | Orani | Orgosolo | Orosei | Orotelli | Ortueri | Orune | Osidda | Osini | Ottana | Ovodda | Perdasdefogu | Posada | Sarule | Silanus | Sindia | Siniscola | Sorgono | Talana | Tertenia | Teti | Tiana | Tonara | Torpè | Tortolì | Triei | Ulassai | Urzulei | Ussassai | Villagrande Strisaili
**Celine Marie Knudtzon Brun-Lie** (s. 18. maaliskuuta 1988) on norjalainen aktiiviuransa lopettanut maastohiihtäjä. 

Brun-Lie on nuorten maailmanmestari viestistä vuodelta 2008. Nuorten MM-kisoista hänellä on lisäksi pronssia sprintistä vuodelta 2006. Liberecin MM-kilpailuissa 2009 hän oli sprintissä yhdestoista ja Vancouverin olympialaisissa 2010 kuudes. Vancouverissa hän oli parisprintin viides Astrid Uhrenholdt Jacobsenin kanssa. Oslon MM-kilpailuissa 2011 hän sijoittui vapaan hiihtotavan sprintissä 14:nneksi ja Falunin MM-kilpailuissa 2015 perinteisen hiihtotavan sprintissä yhdeksänneksi.

Sprinttiin erikoistunut Brun-Lie oli maailmancupissa Davosissa 14. joulukuuta 2008 toinen. Samoin hän sijoittui toiseksi yhdessä Maiken Caspersen Fallan kanssa parisprintissä Düsseldorfissa 21. joulukuuta 2008. Düsseldorfin parisprintissä hän oli myös kolmas 2009 ja toinen 2010. Liberecin maailmancupissa hän oli kolmas sekä sprintissä että parisprintissä tammikuussa 2011. Hän sijoittui parisprintissä kolmanneksi Quebecissä joulukuussa 2012. Canmoren ja Sotšin vapaan hiihtotavan sprinteissä hän sijoittui kolmanneksi. Joulukuussa 2014 Brun-Lie oli kolmas Davosin vapaan hiihtotavan sprintissä ja tammikuussa 2015 kolmas Otepään perinteisen hiihtotavan sprintissä.

Brun-Lie lopetti uransa kauteen 2014−2015.

Lähteet
-------

* Celine Brun-Lie Kansainvälinen hiihtoliitto (FIS).  (englanniksi)

### Viitteet

1. ↑  Time to say good-bye: Retirements in Cross-Country Skiing - FIS-SKI *FIS-SKI*.  Arkistoitu 24.9.2015. Viitattu 29.11.2016.
**Eduardo Nascimento** (26. kesäkuuta 1943 – 22. marraskuuta 2019) oli angolalainen laulaja. Nascimento toimi Luandassa vuonna 1962 perustetun Os Rocks -yhtyeen keulahahmona. Yhtye siirsi toimintansa Portugaliin 1960-luvun puolivälissä ja julkaisi menestyneen EP-levyn *Wish I May* 1966. Nascimento voitti portugalilaisen Festival da Canção -laulukilpailun 1967 kappaleella *O vento mudou* ja valikoitui näin Portugalin edustajaksi saman vuoden Eurovision laulukilpailuun. Kansainvälisessä Eurovision laulukilpailussa Nascimento sijoittui jaetulle 12. sijalle 17 kilpailijan joukosta.

Nascimento julkaisi Os Rocks -yhtyeen kanssa vielä EP-levyn *Don't Blame Me* vuonna 1968 ennen paluutaan Angolaan vuonna 1969. Nascimento kuoli 22. marraskuuta 2019.

Lähteet
-------

1. ↑  Portugal: Grande Prémio TV da Canção 1967 *eurovisionworld.com*. Viitattu 26.6.2022.
2. ↑  Vienna 1967 *eurovision.tv*. Viitattu 26.6.2022.
3. ↑  Morreu Eduardo Nascimento, a voz de O Vento Mudou na Eurovisão *publico.pt*. Viitattu 26.6.2022.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
Cella (tummennettuna) tyypillisen kreikkalaisen temppelin pohjakaavassa.
**Cella** (lat. "pieni huone", "kammio") eli **naos** (m.kreik. ναός) oli antiikin ajan temppeleissä, kuten kreikkalaisissa ja roomalaisissa temppeleissä, temppelin sisin osa, jonne jumalankuva oli sijoitettu.

Termiä *naos* käytetään erityisesti kreikkalaisista temppeleistä puhuttaessa. Laajemmin *naos* voi kuitenkin viitata myös koko temppelin ydinrakennukseen cella, pronaos ja opisthodomos mukaan lukien. Termiä *cella* voidaan käyttää sekä kreikkalaisista, roomalaisista että muista temppeleistä puhuttaessa, ja myös kirkkoarkkitehtuurissa.

Cella oli yleensä yksinkertainen, pohjakaavaltaan suorakulmion muotoinen ja ikkunaton huone. Kreikkalaisissa temppeleissä cella oli yleensä rakennuksen keskellä, roomalaisissa temppeleissä puolestaan rakennuksen takaosassa. Cella saattoi olla jaettu pylväsriveillä laivoihin. Mikäli cellassa oli pylväitä, ne olivat usein eri tyylisuuntaa kuin temppelin peristasiksen pylväät. Ainoa sisäänkäynti cellaan oli yleensä itäpäästä pronaoksen tai muun portiikin kautta. Mikäli temppelissä oli cellan takana sijainnut adyton, sinne pääsi vain cellasta.

* Ankyran Augustuksen ja Rooman temppelin cellan seinät.Ankyran Augustuksen ja Rooman temppelin cellan seinät.
* Selinuksen Temppeli E:n cellan jäänteet.Selinuksen Temppeli E:n cellan jäänteet.
* Rooman Portunuksen temppelin cella (vahvennettuna).Rooman Portunuksen temppelin cella (vahvennettuna).

Lähteet
-------

1. ↑  Liddell, Henry George & Scott, Robert: ναός, ὁ *A Greek-English Lexicon*.  1940. Oxford:  Clarendon Press / Perseus Digital Library, Tufts University.  (englanniksi)
2. 1 2  Dinsmoor, William Bell: *The Architecture of Ancient Greece*, s. 389, 393. W. W. Norton & Company, Inc. 1975. ISBN 0-393-04412-2.
3. 1 2 3 4  Castrén, Paavo & Pietilä-Castrén, Leena: "Cella", *Antiikin käsikirja*, s. 99. Helsinki: Otava, 2000. ISBN 951-1-12387-4.

Aiheesta muualla
----------------

* Kuvia tai muita tiedostoja aiheesta **cella** Wikimedia Commonsissa
**Maxence Caqueret** (s. 15. helmikuuta 2000 Vénissieux) on ranskalainen jalkapalloilija, pelipaikaltaan keskikenttäpelaaja. Hän on pituudeltaan 174-senttimetrinen. Hän edustaa Ranskan Ligue 1:ssä pelaavaa Lyonia.

Caqueret on pelannut Lyonin junioreissa vuodesta 2011. Edustusjoukkueessa hän pelasi ensimmäisen kerran alkuvuonna 2019 kahdessa Ranskan cupin ottelussa. Kaudella 2019–2020 hän pelasi edustusjoukkueessa kahdeksan Ligue 1:n, kaksi Ranskan cupin ja kolme Ranskan liigacupin ottelua. Tammikuussa 2020 hän teki maalin Ranskan cupin ottelussa Bourg-en-Bressea vastaan. Mestarien liigassa hän pelasi elokuussa 2020 täydet minuutit toisessa neljännesvälieräottelussa Juventusta, puolivälieräottelussa Manchester Cityä ja tappiollisessa välierässä Bayern Müncheniä vastaan.

Caqueret on pelannut Ranskan eri nuorisomaajoukkueissa yhteensä lähes 60 ottelua ja tehnyt niissä yli kymmenen maalia. Hän pelasi alle 17-vuotiaiden EM- ja MM-kilpailuissa 2017 sekä alle 19-vuotiaiden EM-kilpailuissa 2019.

Lähteet
-------

1. 1 2 3  Maxence Caqueret Transfermarkt-sivustolla (englanniksi)

  

Olympique Lyonnais – Ligue 1
1 Lopes |
2 Diomandé |
3 Tagliafico |
4 Lukeba |
5 Lovren |
6 Caqueret |
7 Toko Ekambi |
8 Aouar |
9 Dembélé |
10 Lacazette |
11 Tetê |
12 Henrique |
15 Faivre |
17 Boateng |
18 Cherki |
20 Kumbedi |
21 Da Silva |
22 Reine-Adélaïde |
23 Mendes |
24 Lepenant |
26 Barcola |
27 Gusto |
30 Pollersbeck |
35 Riou |
40 Bonnevie |
88 Tolisso |
Valmentaja Blanc
*Tämä artikkeli kertoo keskiamerikkalaisesta leivästä. Tortillaksi kutsutaan myös espanjalaista perunamunakasta.*
Maissitortilloja.
Tortillojen paistamista.
**Tortilla** (espanjaa, ‘pikku kakku’) on keskiamerikkalainen paistettu ja nostattamaton ohutleipä, joka leivotaan maissista, vehnästä tai durrasta, ja johon kääritään jokin täyte.

Maissitortilloja tekivät jo asteekit ja heidän edeltäjänsä kauan ennen eurooppalaisten saapumista. Asteekit liottivat jyviä kiehuvassa ja kalkitussa vedessä tai tuhkassa, mikä pehmensi jyvän siemenvalkuaisen ja poisti kovan ulko-osan. Samalla ruokaan tuli kalsiumia, proteiinia ja B-vitamiinia, mikä esti sairastumisen puutostauteihin kvašiorkoriin ja pellagraan. Lopuksi leivät paistetaan 20 sekunnin ajan kummaltakin puolelta.

Tortillassa käytettyjen jyvien jauhaminen oli kovaa manuaalista työtä ennen kuin Antonio Boué keksi tortillanrullauskoneen vuonna 1930.

Asteekit kutsuivat leipiänsä nimellä *tlaxcalli*, mutta espanjalaiset konkistadorit antoivat niille nimeksi tortilla. Sana tarkoitti espanjan kielessä perunamunakasta. Espanjalaiset alkoivat täyttää tortilloja juustolla, guacamolella, picadillo-lihakastikkeella ja pico de gallo -kastikkeella. Tortilloihin kiedottiin myös tähteitä ja syötiin koulueväänä tai peltotyössä. Intiaanimaatyöläiset saattoivat täyttää tortillansa millä tahansa syötävällä. Papit tarjoilivat pyhiä tortilloja jos öylätti oli lopussa. Tortilloja syötiin runsaasti niin kotona kuin kadullakin.

Meksikolaiset syövät 2010-luvulla tortilloja arviolta 325 grammaa päivässä henkeä kohti. Tortilloja käytetään monenlaisiin ruokiin, kuten burritoon, enchiladaan, quesadillaan, tacoon, tostadoon ja totopoon. Texmexiin kuuluu rapeat tortillalastut.

Katso myös
----------

* Fajita

Lähteet
-------

1. 1 2 3 4 5  Snodgrass, Mary Ellen: *World Food*, s. 778–779. Sharpe Reference, 2013. ISBN 978-0-7656-8278-9.

Aiheesta muualla
----------------

* Kuvia tai muita tiedostoja aiheesta **Tortilla** Wikimedia Commonsissa

Ohutleivät ja niihin liittyvät ruokalajit

**Erityyppiset ohutleivät**  

Arepa
– Chapati
– Injera
– Kistibi
– Lavash
– Naan-leipä
– Näkkileipä
– Pita
– Rieska
– Roti
– Tortilla

---

**Täytettyjä ja kuorrutettuja ohutleipiä**  

Focaccia
– Pannukakku
– Pizza

---

**Ohutleipiä käyttäviä ruokalajeja**  

Burrito
– Enchilada
– Fajita
– Nacho
– Taco
– Quesadilla
– Wrap
**Battlestations: Pacific** on Eidos Hungaryn kehittämä ja Eidos Interactiven julkaisema reaaliaikainen taktiikkapeli. Peli julkaistiin toukokuussa 2009 Windowsille ja Xbox 360:lle, sekä lokakuussa 2010 Mac OS X:lle. 
Peli on sotapeli, joka sijoittuu toisen maailmansodan Tyynenmeren taisteluihin.
Peli sisältää yksinpelikampanjan sekä verkkomoninpelin.

Pelaaminen
----------

Pelaaminen on samankaltaista kuin sarjan edellisessä pelissä, vuonna 2007 julkaistussa *Battlestations: Midwayssa*. Peliä pelataan ilma- ja merivoimien näkökulmasta. Lentokone- ja sota-alustyyppejä on useita, sisältäen muun muassa hävittäjiä, pommittajia, lentotukialuksia, taistelulaivoja ja risteilijöitä.

Pelin yksinpelikampanjaa on mahdollista pelata sekä Yhdysvaltojen että Japanin näkökulmasta. Yhdysvaltojen kampanja sijoittuu Tyynenmeren sodan käännekohdan, Midwayn taistelun jälkeisiin tapahtumiin, ja päättyy voittoon Okinawalla. Japanin kampanja alkaa hyökkäyksestä Pearl Harboriin, ja kertoo sodan vaihtoehtoisesta japanilaisten voitosta, jos Japani olisi ensin voittanut Midwayllä ja tämän jälkeen miehittänyt Hawaijin. Japanilaisten voitettua rauha solmitaan taistelulaiva *Yamaton* kannella San Franciscon lahdella, samaan tapaan kuin tosielämän tapahtumissa *USS Missourin* kannella Tokionlahdella.

Vastaanotto
-----------

Peli on saanut GameSpotin arvostelussa arvosanaksi 8/10.

Lähteet
-------

1. ↑  Battlestations: Pacific (PC, 360) *Muropaketti*.  28.7.2009. Viitattu 31.7.2021.
2. ↑  Kevin VanOrd: Battlestations: Pacific Review *gamespot.com*.  18.5.2009. Viitattu 2.8.2021.

Aiheesta muualla
----------------

* *Battlestations: Pacific* MobyGamesissa (englanniksi)
Kujasorsimon (*Puccinellia distans*) tähkylä eri puolilta kuvattuna
**Tähkylä** on heinäkasvien (Poaceae) kukinnon osa, joka toiminnaltaan vastaa terälehdellisen kasvin kukkaa. Tähkylässä on tavallisesti kahdesta kuuteen erillistä, kehätöntä kukkaa, ja näiden helpeet eli suojuslehdet sekä koko tähkylää suojaavat suojuslehdet eli kaleet. Yhdessä tähkylät muodostavat kukinnon, tavallisimmin tähkän tai röyhyn.

Tähkylän rakenne on tärkeä seikka heinäkasvien määrittämisessä. Tähkylässä on kaksi vastakkaista suomuriviä, joiden suomut ovat vuorotellen tähkylän keskirangalla. Kaksi alinta suomua eli kaleet ovat tyhjiä, mutta loput suomut eli helpeet suojaavat kukkia. Ulkohelve suojaa varsinaista kukkaosaa ulkopuolelta ja ohut, kalvomainen sisähelve sisäpuolelta. Kaleiden ja helpeiden päätteenä on usein yksi tai useampi vihne eli pitkä ja jäykkä karva. Varsinaiseen kukkaosaan kuuluu kaksi (joskus kolme tai ei yhtään) pientä suomua eli kaunaa, kolme (joskus 1–6) hedettä ja kaksi (joskus yksi tai kolme) sulkamaista luottia, jotka näkyvät yksilokeroisen sikiäimen yläosassa.

Yleensä tähkylä on kaksineuvoinen, vaikka muutamat kukat saattavat olla yksineuvoisia tai martoja. Joissakin kasveissa on erillisiä hede- ja emitähkylöitä. Joskus harvoin ne ovat eri kasviyksilössä. Kukat aukeavat vain muutamaksi tunniksi, jolloin tapahtuu tuulipölytys. Tähkylän perustyypissä on kaksi kaletta ja useita kukkia. Tästä perustyypistä on kuitenkin lukuisia muunnelmia, joissa osien koko, muoto, kuviointi, kukan sukupuoli tai osien lukumäärä vaihtelee.

Lähteet
-------

1. ↑  Rauno Tirri, ym.: *Biologian sanakirja*. Otava, 1993. ISBN 951-1-11390-9.
2. 1 2  *Kasvien maailma,* Otava 1979–1981, hakusana heinäkasvit, sivu 408.
**Larisa Lisitsyn** on ydinfyysikko ja suomeninkeriläinen yrittäjä, joka aloitti yrittämisensä Suomessa hoitamalla yritysten viisumiasioita. Toisessa vaiheessa hän aloitti suomalaisten tuotteiden kuten kaivoskoneiden, Nokian renkaiden ja matkapuhelinten välityskaupan Venäjälle.

Verovuonna 2004 Larisa Lisitsyn oli Suomen suurituloisim nainen 2,7 miljoonan euron tuloilla. Vuosina 1999–2003 Niko Trade Oy välitti noin 250 000 000 markan arvosta öljy- ja kaasuteollisuuden varaosia.

Larisa ja Nikolai Lisitsynin liiketoimet joutuivat verotarkastusten kohteiksi ja kun maksamattomia veroja ei toiminnasta löytynyt, nostettiin syyte kirjanpitorikoksesta sillä perusteella, ettei asiakkailta tulleita ennakkomaksuja ollut kirjattu yrityksen kirjanpitoon. Keväällä 2002 poliisi otti kiinni Nikolai Lisitsynin Helsingissä ja Larisa Lisitsynin Lappeenrannassa. Edellinen oli kiinni otettuna 60 tuntia ja jälkimmäinen vuorokauden sillä poikkeuksella, että sai hakea lapset kotiin päiväkodista ja koulusta. Niko Trade Oy:n ja Massum Oy:n toimet joutuivat tutkinnan alaisiksi. Nikolai Lisitsynin mukaan liiketoiminnasta jäi tutkinnan aikana jäljelle enää vain 2–3 %. Tuomioistuimen päätös oli, ettei kirjanpitorikoksiin ollut syyllistytty, mihin mennessä kuitenkin Yleisradio oli ehtinyt uutisoimaan, että olisi syyllistytty.

Tuloksena Larisa ja Nikolai Lisitsyn nostivat Yleisradiota vastaan kunnianloukkauskanteen, jonka vastaajat hävisivät. Vuonna 2008 Helsingin käräjäoikeus tuomitsi ohjelmajohtaja Ari Järvinen ja jutun tehneen Yleisradion toimittajan maksamaan 30 000 euroa korvauksia kärsimyksistä kahdesta törkeästä kunnianloukkauksesta ja yksityiselämää loukkaavan tiedon paljastamisesta. Yle vei asian hovioikeuteen, joka säilytti tuomion alentaen kuitenkin korvaussummaa 10 000 euroon.

Lähteet
-------

1. ↑  Suolanen, Kyösti: Media on aina oikeassa *Kouvolan Sanomat*.  3.12.2008.  Arkistoitu 5.11.2014. Viitattu 5.11.2014.
2. 1 2  Lisitsynien syytteet hylättiin käräjäoikeudessa *Yle Uutiset*.  21.12.2007. Viitattu 5.11.2014.
3. ↑  Koskinen, Mika: Suomalaisviranomaiset tärvelivät venäläisen äyrikuningattaren bisnekset *Iltasanomat.fi*.  17.1.2008.  Arkistoitu 5.11.2014. Viitattu 5.11.2014.
4. ↑  Ylen toimittajille tuomio kunnianloukkauksesta *Turun Sanomat*.  29.10.2008. Viitattu 5.11.2014.
5. ↑  Lisitsyn-jutun tuomio pysyi, korvaukset alenivat *Yle Uutiset*.  29.4.2010. Viitattu 5.11.2014.
**Mumbo Jumbo** on suomalaisen pop accappellan pioneereihin kuuluva lauluyhtye, joka teki singlen vuonna 1992 ja albumin Selecta-levymerkille vuonna 1993. Myöhemmin ilmestyi lastenlevy *Kantojen valtakunta* omalle Mumbomusic-merkille. Levy perustuu Jan-Erik Anderssonin samannimiseen taideteokseen ja tarinaan. Mumbo Jumbo teki laajoja konserttikiertueita Suomessa, joista mainittakoon Baltic Jazz, Imatra Big Band Festival ja Pori Jazz. Porissa yhtye esiintyi Rauma Factoryn, Cotton Clubin ja Kirjurinluodon konserteissa amerikkalaisen lauluyhtyeen Manhattan Transfer kanssa. Mumbo Jumbo on kiertänyt ahkerasti maamme kouluja konserttikeskuksen järjestämissä konserteissa, jotka huipentuivat Yleisradion televisioidulle Musabusa-kiertueelle.

Yhtye vuorotteli How Many Sisters-lauluyhtyeen kanssa housebandinä Heikki Kahilan tuottamassa tv-viihdeohjelmasarjassa *Pellit auki* vuosina 1993–1994, Ohjelmasarjan kapellimestarina toimi Jari Puhakka. Monista muista tv-esiintymisistä mainittakoon *Sing Sing Sing*-ohjelmasarja, jonka tuottaja oli Matti Heinivaho. Lasten musiikkilevyltään Mumbo Jumbo on esittänyt kantolaulujaan kuten "Aurinkokarnevaalit" mm. Pikku kakkosessa.

Mumbo Jumbolla oli esityksissään usein mukana vieraileva naissolisti kuten Ami Aspelund, Marjatta Leppänen, Sonja Lumme, Heidi Kyrö, Honey B ja Merja Larivaara.

Yhtyeen jäsenet käyttävät taiteilijanimiä joiden taakse kätkeytyvät yhtyeen perustaja Ari Ainasoja, sekä Dick Holmström, Pette Rissanen, Kalle Karttunen ja Risto Ala-Kaila. Myöhemmin yhtye esiintyi yleensä kvartettina ja keikkavahvuuteen liittyivät laulajat Elie Forrester ja Il Mariachi ( Elias Aarnio ja Ilmari Pirttilä). Pääosan yhtyeen lauluista on säveltänyt ja/tai sovittanut Ari Ainasoja. Yhtye on "telakalla", mutta saattaa esiintyä yhä silloin tällöin.

Kokoonpano
----------

* Burnout, Richie (Risto Ala-Kaila) – laulu
* Cartoon, K. J. (Kalle Karttunen) – laulu
* Crazy, Dick (Dick Holmström) – laulu
* Davis, Pette (Pette Rissanen) – laulu
* Always, Archie (Ari Ainasoja) – laulu

Diskografia
-----------

* Mumbo Jumbo (single 1992, Selecta)
* *Window*  (1993, Selecta)
* Kantojen valtakunta Kantojen valtakunta ( 1998, Mumbomusic)

Lähteet
-------

1. ↑
2. ↑  Pori Jazz historia Pori Jazz.  Arkistoitu 29.7.2014.
3. 1 2 3  Musabusa, Yle Vintti. Viitattu 20.7.2014.
4. ↑  Dick Holmström CV (pdf) Näyttelijäliitto.  Arkistoitu 29.11.2014. Viitattu 6.7.2013.
5. ↑  Jutta Högmander: Pette Rissanen löysi sisältään runoilevan madon, Kielellä saa leikkiä (Arkistoitu – Internet Archive), Turun Sanomat 12.3.2007. Viitattu 20.7.2014.

Aiheesta muualla
----------------

* Mumbo Jumbon esitystuotanto Suomen äänitearkistossa (1901–1999)
Larisa Yurkiw
**Larisa Yurkiw** (s. 30. maaliskuuta 1988 Owen Sound) on kanadalainen alppihiihtäjä, joka edustaa Georgian Peaks Ski Club -seuraa.

Nuorten MM-kilpailuissa Formigalissa vuonna 2008 Yurkiw saavutti alppiyhdistetyssä hopeaa. Aikuisten arvokisoissa hän kilpaili ensimmäisen kerran Val d’Isèrem MM-kilpailuissa 2009, jossa hän keskeytti supersuurpujottelussa. Schladmingin MM-kilpailuissa 2013 hän sijoittui supersuurpujottelussa 23:nneksi ja syöksylaskussa 28:nneksi. Sotšin olympialaisissa 2014 hän oli syöksylaskussa 20:s. Vailin / Beaver Creekin MM-kilpailuissa 2015 hän sijoittui syöksylaskussa 14:nneksi ja supersuurpujottelussa 28:nneksi.

Yurkiw'n ensimmäinen kilpailu alppihiihdon maailmancupissa oli Altenmarkt-Zauchenseen syöksylaskussa tammikuussa 2007. Ensimmäiset maailmancupin pisteensä hän saavutti Lake Louisen syöksylaskussa joulukuussa 2008 oltuaan 29:s. Kymmenen parhaan joukkoon hän sijoittui ensimmäisen kerran Tarvision syöksylaskussa helmikuussa 2009 oltuaan yhdeksäs. Ensimmäisen palkintosijansa hän saavutti Cortina d’Ampezzon syöksylaskussa tammikuussa 2015 oltuaan toinen. Joulukuussa 2015 hän oli toinen Val d’Isèren syöksylaskussa sekä tammikuussa 2016 toinen Altenmarkt-Zauchenseen ja Cortina d’Ampezzon syöksylaskuissa. Hän sijoittui kaudella 2015–2016 kolmanneksi syöksylaskucupissa.

Lähteet
-------

1. 1 2  Larisa Yurkiw Kansainvälinen hiihtoliitto (FIS).  (englanniksi)

Aiheesta muualla
----------------

* Larisa Yurkiw'n kotisivut
**Stadion Feijenoord**, lempinimeltään **De Kuip** (suom. *amme*) on jalkapallostadion Rotterdamissa, Alankomaissa. Stadion valmistui vuonna 1937 ja sen tämänhetkinen kapasiteetti on 51 480 katsojaa, jotka kaikki pääsevät katetuille istumapaikoille.

Stadion saa nimensä kaupunginosasta, jossa se sijaitsee (Feijenoord), sekä jalkapalloseuran (Feyenoord) nimestä. Stadionista käytetään kuitenkin usein lempinimeä De Kuip. Stadion Feijenoordin katsojakapasiteetti oli sen valmistuessa 64 000, ja katsojaennätys on 69 000 vuodelta 1949. Stadion Feijenoord toimii siis rotterdamilaisen jalkapalloseuran Feyenoordin kotistadionina. Se on myös yksi Alankomaiden maajoukkueen kotistadioneista, ja on isännöinyt yli 150 kansainvälistä ottelua. Stadionilla on pelattu myös ennätykselliset 10 eurocup-finaalia, viimeksi vuonna 2002, jolloin kotikaupungin Feyenoord voitti Borussia Dortmundin maalein 3–2. Stadion Feijenoordilla pelattiin myös vuoden 2000 jalkapallon EM-kilpailuja, muun muassa puolivälieräottelu Alankomaat–Jugoslavia sekä loppuottelu Ranska–Italia, jonka ensin mainittu voitti jatkoajalla maalein 2–1.

1930-luvulla Feyenoordin silloinen presidentti Leen van Zandvliet sai idean, että tulee rakentaa uusi, modernimpi stadion. Tavoitteena oli rakentaa stadionin katsomoista kaksikerroksisia. Tuohon aikaan kaksikerroksisia katsomoita oli muun muassa Lontoon Highburyllä sekä New Yorkin Yankee Stadiumilla. Stadionin valmistuttua se oli maailman modernein ja toimi myöhemmin mallina muille kuuluisille jalkapallostadioneille, muun muassa Barcelonassa sijaitsevalle Camp Noulle.

Stadion Feijenoordille asennettiin kenttävalaistus vuonna 1958, mutta isompi uudistus tapahtui vuonna 1994. Tuolloin kaikki katsomot katettiin teräksisellä katteella (tästä lempinimi "amme") ja stadionin yhteyteen rakennettiin lisärakennus Feyenoordin käyttöön. Tuossa rakennuksessa toimii myös seuran museo sekä ravintola ja fanikauppa.

Eredivisien stadionit
Abe Lenstra Stadion •
Johan Cruijff Arena •
DSB Stadion •
Euroborg •
Stadion Galgenwaard •
Gelredome •
Stadion de Goffert •
De Grolsch Veste •
Den Haag Stadion •
Sparta Stadion Het Kasteel •
Kras Stadion •
De Kuip •
Parkstad Limburg Stadion •
Philips Stadion •
Polman Stadion •
Rat Verlegh Stadion •
De Vijverberg •
Willem II Stadion